Diari Oficial de la Generalitat Valenciana


Sumari del DOGV 2398, del 30-11-1994 (1994/833195)

RESOLUCIÓ de 18 de novembre de 1994, de la Secretaria General de la Conselleria d'Administració Pública, per la qual es disposa la publicació del Conveni de Col.laboració entre la Conselleria d'Agricultura, Pesca i Alimentació i CIRIEC-Espanya.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2398

Data del DOGV
:   30-11-1994

Secció del DOGV
:   ALTRES DISPOSICIONS

Número del document
:   1994/833195


Data del document
:   18-11-1994

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 18 de novembre de 1994, de la Secretaria General de la Conselleria d'Administració Pública, per la qual es disposa la publicació del Conveni de Col·laboració entre la Conselleria d'Agricultura, Pesca i Alimentació i CIRIEC-Espanya. Subscrit, després de la tramitació prèvia reglamentària, entre la Conselleria d'Agricultura, Pesca i Alimentació i CIRIEC-Espanya, el dia 3 d'octubre de 1994, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0521/94, i que figura com a annex d'aquesta resolució.  
València, 18 de novembre de 1994.- el secretari general de la Conselleria d'Administració Pública.  
Conveni de Col·laboració entre la Conselleria d'Agricultura, Pesca i Alimentació i CIRIEC-Espanya.  
València, 3 d'octubre de 1994  
Reunits:  
D'una banda, el conseller d'Agricultura, Pesca i Alimentació de la Generalitat Valenciana, Josep Maria Coll i Comin.  
I de l'altra, José Luis Monzón Campos, president del Centre d'Informació i Investigació per a l'Economia Pública, Social i Cooperativa, d'ara endavant CIRIEC-Espanya, entitat sense ànim de lucre inscrita en el Registre d'Associacions de la Direcció General de Política Interior mitjançant una resolució de data 2 d'octubre de 1986, amb el número 66.072, i que actua en representació d'aquesta.  
Ambdues parts es reconeixen mútuament capacitat i competència per a subscriure aquest conveni i  
Exposen:  
Que una vegada publicada en el Diari Oficial de les Comunitats Europees de data 1 de juliol de 1994 la comunicació als estats membres relativa a la iniciativa comunitària de desenvolupament rural Leader II, correspon a la Conselleria d'Agricultura, Pesca i Alimentació divulgar la dita iniciativa, col·laborar en la constitució i coordinació dels grups d'acció local beneficiaris d'aquesta i elaborar el Programa Regional Leader II.  
Que CIRIEC-Espanya ha treballat activament durant els últims anys en matèria de desenvolupament rural i ha contribuït a l'articulació i vertebració de diverses activitats en les zones rurals valencianes, especialment les relacionades amb el turisme rural. A més, disposa d'un qualificat equip d'especialistes en aquesta matèria. Per tant, consideren que la col·laboració entre ambdues institucions pot ser molt útil en aquesta fase de posada en marxa de la iniciativa comunitària Leader II, i per això  
Acorden:  
Primer  
CIRIEC-Espanya es compromet a realitzar les activitats següents:  
a) Col·laborar amb la Conselleria en la tasca de divulgar entre els possibles beneficiaris les característiques de la iniciativa comunitària Leader II.  
b) Prestar assessorament jurídic i tècnic, sota la coordinació de la Conselleria, en la constitució i posada en marxa dels grups d'acció local i assessorar els dits grups en l'elaboració dels programes d'innovació rural.  
c) Elaborar els informes tècnics que sol·licite la Conselleria durant el procés de redacció del Programa Regional Leader II.  
d) Paral·lelament a la posada en marxa de la iniciativa comunitària Leader II, edició d'una separata específica per a la Comunitat Valenciana de la Revista de Turisme Rural i Agroturisme, expressament dirigida als propietaris dels allotjaments de turisme rural de la Comunitat Valenciana i amb l'objectiu primordial de servir de vehicle de comunicació entre ells i configurar una oferta de turisme rural i agroturisme de qualitat en la Comunitat Valenciana.  
Segon  
La Conselleria d'Agricultura, Pesca i Alimentació, per la seua banda, contribuirà al finançament de les activitats que es descriuen en la clàusula primera i aportarà la quantitat de 3.500.000 pessetes (IVA inclòs), que es pagaran a CIRIEC-Espanya en el compte corrent número 8226061128 de Bancaixa (codi d'entitat 2077), sucursal del carrer del Doctor Moliner, número 2 (València) (codi de sucursal 0024).  
Tercer  
La prestació econòmica assumida per la Generalitat ho serà a càrrec del capítol IV del pressupost de 1994, concepte «Conveni de Col·laboració entre la Conselleria d'Agricultura, Pesca i Alimentació i CIRIEC-Espanya», del programa «Estructures Agràries i Desenvolupament Rural», codi 531.10.  
Quart  
Els treballs es pagaran, amb el certificat d'aprovació previ del director general d'Estructures Agràries i Desenvolupament Rural, de la manera següent:  
- 1.400.000 pessetes (40% del total) després de la part de divulgació encomanada per la Conselleria i l'elaboració completa dels programes d'innovació rural (apartats a) i b) de les activitats).  
- 2.100.000 pessetes (60% del total) una vegada conclosos els compromisos del conveni.  
Cinqué  
Correspondrà la vigilància del compliment d'aquest conveni a Pedro Martínez Francés, cap del Servei de Desenvolupament Rural i Ajudes Estructurals de la Conselleria d'Agricultura, Pesca i Alimentació, el qual podrà dirigir-se com a interlocutor vàlid a Matilde Alonso Pérez com a representant del CIRIEC-Espanya.  
Sisé  
La duració d'aquest conveni acabarà el 31 de desembre de 1994.  
No obstant això, aquest conveni queda configurat per les parts com a conveni marc, en tant que possibilite posteriors col·laboracions entre la Generalitat Valenciana i CIRIEC-Espanya, perquè mitjançant convenis específics puguen establir-se altres línies de cooperació concretes.  
Seté  
L'incompliment dels terminis parcials determinats en aquest conveni als quals fa referència la clàusula quarta, quan siga imputable a CIRIEC-Espanya i no es dega a causa justificada, en determinarà la resolució per part del conseller d'Agricultura, Pesca i Alimentació, amb l'exigència del reintegrament de les quantitats avançades, tret que precisament retribuïsquen els resultats parcials obtinguts. Aquesta penalització aplicable als supòsits de demora serà independent de la indemnització per danys i d'interessos.  
Vuité  
Les parts que subscriuen aquest conveni es comprometen a resoldre per acord mutu les divergències que poguera originar la interpretació d'aquest. No obstant l'anterior, l'incompliment de qualsevol de les clàusules anteriors donarà peu a la resolució d'aquest conveni, amb la denúncia prèvia de la part que així ho considere i amb un preavís notificat a l'altra part amb una antelació almenys de 15 dies hàbils.  
I de conformitat, ambdues parts firmen aquest conveni per quadruplicat i per a un sol efecte en el lloc i la data indicats en l'encapçalament.  
El conseller d'Agricultura, Pesca i Alimentació: Josep Maria Coll i Comin   
El president de CIRIEC-EspaÑa: José Luis Monzón Campos